東條英機

東條英機（日文：とうじょう ひでき，日文新字體：東条 英機，1884年7月30號—1948年12月23號）係日本軍國主義嘅代表人物，陸軍大將。東京府出世，喺二戰時期出任第四十任首相（任期1941年10月18號－1944年7月22號），任內協助發動珍珠港事件，同埋爆發太平洋戰爭。打完仗畀遠東國際軍事法庭判為甲級戰犯，處以絞刑。
依家啲人多數將佢視為日本二戰最大代表人。雖然發動二戰嘅人係上任嘅近衛文麿，唔少戰略亦早響佢上任之前計劃好，但由於東條比上任更加狂、更加好戰，令到軍國主義響日本好快蔓延，搞到日本走上不歸路；佢嘅行事作風響日本國內外都好有爭議。

細個
1884年7月30號，陸軍中將東條英教嘅第三個仔響東京府東京市麹町區（即依家嘅東京都千代田區）出世，改名叫「英機」。由於大佬英夫同埋二哥英實都先後因為鉛而死咗，所以英機實際上係大仔，同時之間都孭住全家人嘅希望。
英機出身響安房東條氏，係安房國一個好出名嘅地主世家，而祖先係嚟自盛岡藩，響江戶時代曾經做過寶生流嘅能樂師。
佢先後入讀番町小學、四谷小學、學習院初等科、青山小學、東京府城北尋常中學校（即依家嘅都立戶山高等學校），之後轉校到東京陸軍地方幼年學校。

軍人時代
當時仲係軍人嘅東條
響東京陸軍地方幼年學校畢業之後，升讀陸軍中央幼年學校同埋陸軍士官學校。畢業後加入近衛步兵第三連隊，1907年升做步兵中尉。期間仲試過挑戰考陸軍大學校，但最後失敗。最終佢響1912年成功入讀。
1915年響陸軍大學校畢業，同年升做第三連隊中隊長。1918年，佢曾經短暫逗留響西伯利亞。1919年，一個人去瑞士做咗日本駐瑞士駐外武官，1921年改去駐守德國。同年10月27號，東條由柏林趕去參加巴登巴登密約。響回程嘅路上，佢搭嘅火車路經美國，呢次係佢一生人唯一一次去過美國。佢對美國嘅印象係：「美國人係物質主義者，同時又好懶散，淨係識得享受、賺錢同玩，追求一啲好似性、飲酒同開party嘅嘢。」
1922年出任陸軍大學校教官，一年後兼任參謀本部員同埋陸軍步兵學校研究部員。
1924年，美國國會通過《移民管制法》，其中寫明話限制亞洲人入美國，好多議員話呢個法例係必需，因為亞洲人勤力過美國人，嚟太多亞洲人對美國唔好。呢點大大刺激咗東條。佢苦澀咁講：「呢條法例顯示出佢哋骨子裏白人至上嘅思想。佢哋永遠都會睇低亞洲人，日本都唔例外。」佢得出一個結論：「既然係噉，日本就要更加強大，先至可以生存喺呢個世界上！」
1926年升做陸大兵學教官，1928年升做陸軍步兵大佐，同時就任陸軍省整備局動員課長，一年後調任步兵第一連隊隊長。同時佢係一夕會嘅核心人物，響1928年出任陸軍省動員課長之後，仲有份編寫滿洲問題解決方策大綱。
1933年升職至陸軍少將，同年先後調任兵器本廠附軍事調査委員長同埋陸軍省軍事調査部長。一年後升職做步兵第二十四旅團長。

關東軍同第一次入閣
當時係航空本部長嘅東條
1935年9月21號，東條升任關東軍憲兵司令同埋關東軍警務長。在任期間，佢拉咗好多支持第三國際嘅關東軍軍人，話係要防止關東軍畀人「赤化」。1936年二二六事件之後，屬於「統制派」嘅東條，要求拉咗響關東軍內部、有份參加二二六事件嘅軍官，目的係要打壓軍內皇道派軍官。呢次行動徹底打擊咗皇道派嘅士氣，而東條就因為有「出色」嘅表現而升咗做陸軍中將。
1937年，佢升任關東軍參謀長。響第二次中日戰爭爆發嗰陣，佢畀人任命做察哈爾派遣兵團團長，主導平綏鐵路沿線作戰（即察哈爾作戰）；響兩個月之內，先後攻下張家口、南口、集寧同大同。由於佢打得好到令上頭睇起佢，所以東條就自把自為噉幫察哈爾派遣兵團改花名叫「東條兵團」。
1938年，近衛文麿組成第一次近衛內閣，任命東條英機由陸軍航空本部長升做陸軍次官，呢次係東條第一次入閣。同年11月28號，響軍人會館（即依家嘅九段會館）搞陸軍管理事業主懇談會，佢響會上提出：「要快啲徹底解決支那事變（第二次中日戰爭嘅日文名），支持擴大對支那（中國）嘅戰爭。對於一直幫緊中國嘅英、美、蘇三國，我建議都打埋佢哋，噉就可以徹底搞掂呢次事變。我已經準備好開戰，北方打蘇聯，南方打英美。」
響呢番說話播出街之後，有唔少陸軍軍人反對（即「主和派」），主張唔好搞大場仗，其中最大影響力嘅係石原莞爾。近衛文麿響佢地嘅反對下唔知要點落決定。東條響平綏鐵路沿線作戰入面嘅成功，堅定咗高層開戰嘅諗法；主和派就因為冇人支持，而畀人降職，或者申請調走。
無耐，時任首相近衛文麿就宣佈開戰，希望可以徹底解決事變，同支持法西斯主義。東條冇耐之後都話支持，係日本史上第二個支持法西斯嘅人。

政治時代
荻外莊會談。其中最右手面嘅係東條
1940年，東條因為同近衛意見差唔多而畀人升職，做咗陸軍大臣。任內佢曾經幫近衛形成三大軸心國。
響近衛嘅第三次內閣生涯入面，日本同美國關係唔好，因此近衛要成日搵陸軍大臣嘅東條傾對美國嘅事。但係後嚟，隨住近衛開始同美方和談，兩個人嘅分歧就越嚟越大。有一次，近衛向東條提議：「不如由駐兵問題上面解決日美問題，可能會有好好嘅效果。（暗示係想撤兵）」東條一聽，即刻就發嗮火：「撤乜嘢兵！駐兵可以話係我哋嘅心臟，我哋係咪要一退再退，連自己個心都要讓埋？如果你真係噉做，就等於喺外交上投降。」呢次對話為第日近衛辭職埋下咗伏筆，亦睇得出東條主戰嘅決心。
響1941年8月嘅一次研究會上，研究人員指出響日美戰爭入面「日本必敗」，但東條冇理到呢個忠告。
近衛響同年曾經搞荻外莊會談，但最後會談上偏向支持「主戰派」嘅東條決定同美國開戰；再加上近衛同美國談判失敗，因而決定唔撈。佢曾經響辭職信上提到：「東條英機係一個對戰爭充滿信心嘅軍人。既然佢都判斷係時侯同美國開戰，而我又勸唔掂佢，我已經冇得再履行我嘅責任。」
本身近衛係提名咗主張同美國和平談判（即係「主和」）嘅東久邇宮稔彥王做下任首相，唔少陸軍高層覺得稔彥王圓滑嘅手段有利於佢哋去管軍隊，所以都唔反對佢。但係內大臣木戶幸一覺得相比起稔彥王，東條英機更加夠「強硬」，所以最後就改為提名佢。陸軍高層知道咗之後覺得好驚訝。

首相時代
東條內閣
響得到昭和天皇嘅同意後，東條響1941年10月18號正式做第四十任首相。昭和天皇響佢上任前，曾經要求佢要盡量避免同美國開戰（但最後都係爆發太平洋戰爭）。出於天皇嘅命令，東條被迫搵性格溫和嘅東郷茂德做外務大臣，處理好同外國嘅關係。
由於天皇要求唔可以打仗，呢個要求對於一直好戰嘅東條嚟講簡直係一題好難做嘅數。雖然佢一直奉行住天皇命令，違背住自己嘅諗法（其實東條想打美國好耐），去同美國談判。
外務大臣東鄉曾經提出Plan A同Plan B，東條胸有成竹噉交畀美國，以為美國一定會接受，但係美國唔騷佢。東條好嬲，決定唔再同美國談判，直接開戰。

太平洋戰爭同二戰後期
東條英機宣佈開戰
1941年12月8號，佢發表宣言，宣佈同英美開戰。同一日，經過東條批准同埋響山本五十六嘅帶領下，日軍成功偷襲珍珠港，對美軍造成打擊。響同英美開戰四日後，東條宣佈將抗日戰爭合併到英美開戰，統稱「大東亞戰爭」（即係中文嘅太平洋戰爭）。
響成功偷襲珍珠港之後，日軍士氣好高，希望可以「速戰速勝」，但係日軍響太平洋戰區、澳洲戰區同中途島海戰都全部打輸，唔少士兵因為噉而死咗，令到日軍懷疑係咪真係可以打嬴仗。
紀念太平洋戰爭爆發一周年
中途島海戰入面，山本五十六嘅死令到參謀本部諗出南方作戰計劃，但係內部依然有唔少反對聲音。為咗唔畀內亂影響大局，參謀決定以海軍為中心，響瓜達卡納島派駐好多海軍士兵；另一方面，陸軍曾經三次提出「登島計劃」，以突襲去搶返個島，但係參謀本部一啲都唔接受。後嚟，海軍先後同聯合國軍打咗好多場海仗，雖然打沉咗英美兩國唔少軍艦；但同時好多陸軍輸送船（即係運送糧食嘅船）唔係畀人打沉就係未到之前就已經爆炸，搞到響島上一直打仗嘅海軍唔夠嘢食同埋子彈。參謀本部要首相東條英機落命令，將好多私人艦（平民百姓嘅船）都加入做輸送艦，但係東條唔肯噉樣做。
對於東條嘅反應，參謀本部一下子就好嬲，第二日就搵嚟陸軍軍務局長佐藤賢了同東條嚟傾。但係佐藤都唔肯讓步，結果兩方人就響度鬧交。參謀本部作戰部長田中新一鬧東條係「馬鹿野郎」，東條就賴佢當初淨係著重海軍，完全唔理陸軍，有今時今日完全係參謀本部自己攞嚟衰。最後因為陸軍唔肯聽話，搞到要放棄個島。
因為成日打輸仗，日軍嘅優勢正響度動搖。東條為咗保持優勢同個面，決定接納外相重光葵嘅議案，響1943年11月於東京開大東亞會議。

自殺失敗
内文：東條英機自殺未遂事件
東條自殺唔成
1945年8月15號，日本正式宣佈投降，二戰完咗；9月2號美國派軍艦駐守日本，並且組成駐日盟軍，開始對東條呢班支持發動二戰嘅軍人展開審判。東條亦都估到自己遲早會有畀人拉嘅一日，曾經考慮過將除咗大仔英隆同二仔輝雄之外，其他都過繼做人哋嘅契仔契女；又或者畀老婆返娘家。但係佢為咗面子，最後揀咗自殺。9月11號，響即將畀人拉嘅時候，東條英機用曲特M1903袖珍擊錘內置式半自動手槍對住自己心口開咗一槍，意圖自殺。
趕住嚟拉東條嘅駐日盟軍聽到槍聲之後，嗱嗱臨叫咗白車，響東條屋企做急救。由於子彈嘅位置離個心好近，所以佢一度有生命危險。駐日盟軍總司令麥克阿瑟知道之後，為咗唔畀東條就咁死咗，就請咗軍醫約翰遜上尉嚟醫東條，仲送埋佢去橫濱本牧嘅野外醫院，用上最好嘅治療。當東條醫返好之後，雖然周街都有所報道，但嚟睇佢嘅人得好少，所以佢好唔開心。由於東條係軍國主義嘅忠實兼代表人物，加埋今次事件，啲人個個話佢怕死，令佢嘅名聲一落千丈。
但係時任陸軍人事局長額田坦就有另一個講法：「響11號當日，有好多MP響未事先通知下入咗東條大將嘅屋企，大將透過隻窗見到佢哋，意識到佢哋係要嚟拉自己嘅，所以就急急忙忙咁想去換件衫。點知MP以為佢係要走佬，所以就開槍，擊中咗佢嘅心口。MP阿頭知道自己瀨嘢，就call咗白車。」目前主流都依然相信東條英機係意圖自殺，而唔係由MP開槍。
今次自殺事件有好多疑點，第一：東條係左優，但今次佢專登用右手開槍；第二：佢用嚟自殺嗰把槍，係二女婿古賀秀正（當時已經自殺）嘅遺物，用一個由死人留低嘅嘢，明顯唔尋常；第三：如果東條真係想一了百了，佢應該對住自己個頭開槍，而唔係對住心口。根據以上嘅理由，有人懷疑佢今次只係「做show」。

東京裁判判決
喺度受緊審嘅東條（1947年影）
1946年4月29號，遠東國際軍事法庭正式對東條等28名罪犯起訴。東條嘅代表律師係清瀨一郎。一向出名好勝嘅佢，今次居然唔自辯。

戰爭方面
有外國畫家畫咗模擬當時東條自殺唔成嘅情景，對自殺唔成嘅東條有恥笑嘅意味
全世界嘅人對東條自殺唔成普遍持恥笑嘅態度。有好多平民百姓知道後，就鬧佢：「點解佢唔學阿南惟幾噉用刀自殺，偏要走去用槍？」

屋企
東條英機兩公婆同孫女由布子影嘅相，由左手邊開始係勝子、由布子、英機
老豆：東條英教
阿媽：東條千歲
老婆：東條勝子（原本姓伊藤，係英機嘅遠房親屬）
兄弟姐妹：大佬英夫---二哥英實---細佬壽
大仔：東條英隆
孫女：東條由布子（結咗婚後，戶籍名改叫岩浪淑枝）
孫仔：東條英勝
太孫：東條英利
二仔：東條輝雄
三仔：東條敏夫
大女：光枝（嫁畀杉山茂）
二女：滿喜枝（先嫁畀古賀秀正，響古賀自殺後改嫁田村健二）
三女：幸枝（嫁咗畀鷹森立一）
細女：君枝（嫁咗畀外國一個生意人）
其實東條英機一共有十四個孫仔女（計埋外孫），但除咗大仔英隆嘅後人之外，其他根本唔夠膽公佈個名出嚟，驚畀人鬧（英機畀人睇成二戰最大罪人，如果公佈出嚟有可能影響自己聲譽），有啲孫仔仲唔夠膽跟族譜名「英」字輩嚟改。

屋企人嘅資料同關係
東條英機同大仔英隆嘅關係極差。英隆本身有弱視，所以當唔到兵。正因為噉，英機零舍睇唔起呢個仔，唔提攜佢，搞到英隆身為首相大仔，但就要走去做鴨綠江發電職員呢種低級工。之後英隆做滿洲國差人，英機知道後，就要求一係炒咗佢，一係就唔畀佢升職，但最後冇人理英機。響二戰就嚟完嗰陣，因為英隆係大仔，為咗唔俾人仇視，佢帶埋一家大細搬去伊東住。英機畀人拉咗之後，響巢鴨監獄打電話畀大仔，希望英隆可以過嚟探下佢，點知英隆同佢講咗一句：「你仲有咩嘢值得我留戀。」（暗示唔會過嚟探佢），冷靜嘅語氣令周圍嘅人好驚訝。
雖然英機同英隆嘅關係好差，但佢同大孫女由布子（英隆大女）嘅關係反而就幾好。由布子細嗰個陣，曾經因為出面幫阿爺講好說話，而畀老師鬧。大個女之後，佢唔單止支持阿爺，仲唔認遠東國際軍事法庭、靖國神社分祀、慰安婦同埋南京大屠殺。雖然佢係有心想為阿爺平反，但由於佢係嫁咗人，俗稱「嫁出去嘅女就等於潑出去嘅水」，所以東條家一啲都唔鍾意由布子嘅一舉一動，話佢多事同埋唔守家訓。
二仔輝雄響二戰後做咗一位飛機設計師，之後仲做咗三菱重工副社長、三菱汽車社長同會長。但佢從來都冇評論過老竇任何嘢。
三仔敏夫係英機三個仔入面，唯一一個繼承老竇飯碗，走去當兵嘅人。響二戰後，佢轉到航空自衛隊當兵，最後升到空將補（即係少將）。